Sportster ry, speel uitstekend | Netwerk24
Sportster ry, speel uitstekend
07 November 2019 06:00
Narika HoftFoto: Verskaf
Narike Hoft (15), ’n gr. 9-leerling aan die Hoërskool Upington, is as Oktober se wenner vir Kalahari Bulletin en Let’s Play se Sportster van die Maand-kompetisie gekies vir haar prestasies in atletiek, hokkie en perdry.
Narike het op streekvlak puik gevaar in die 800 m- en 1 500 m-wedloop.
Sy is ook in die Noord-Kaapse ruiterkunsspan ingesluit wat in Januarie die eerste keer aan die proewe vir Protea-kleure deelgeneem het. Hier was sy onder die 18 topruiters in die land.
Op die Suid-Afrikaanse saalperd-kampioenskapsbyeenkoms in Bloemfontein in April was sy vierde in die driegang-ruiterkuns (14 jaar en jonger) en agtste in die driegang-ryperdklas (14 jaar en jonger).
Op die Upington-saalperdskou in Oktober het Narika ’n eerste plek in driegang-ruiterkuns (14 jaar en jonger) en ’n vierde plek in die driegang-ryperdklas (14 jaar en jonger) behaal.
Sy was ook eerste in die driegang-plesierperdklas (14 jaar en jonger) en vierde in die driegang-plesierperdklas se groot kampioenskap vir volwassenes.
Sy was ook ’n lid van die Noord-Kaap se plattelandse o.16-span wat in Julie in die Paarl meegeding het.
Narike is ’n lid van die Hoërskool Upington se o.18A-meisies- hokkiespan, wat puik gevaar het.
Sy is Kalahari Bulletin se laaste Let’s Play Sportster van die maand vir 2019.
Kalahari Bulletin se Let’s Play-Sportster van die jaar word in November op ’n geselligheid in Kimberley gekroon.